የግንቦት ሃያ ፍሬዎችን በማጣጣም የኢትዮጵያን ህዳሴን ዳር ለማድረስ ጠንክረን እንሰራለን – ጠ/ሚ/ ሃይለማሪያም ደሳለኝ
አዲስ አበባ፤ ግንቦት 20/2006 (ዋኢማ) – ባለፉት 23 ዓመታት የተገኙ የግንቦት ሃያ ፍሬዎችን በማጣጣም የኢትዮጵያን ህዳሴን ዳር ለማድረስ በጥንካሬ መስራት እንደሚያስፈልግ የኢፌዲሪ ጠቅላይ ሚኒስትር ሃይለማሪያም ደሳለኝ ገለጹ።ብዝሃነትን የሚያስተናግድ፣ የሃይማኖት ነጻነትና እኩልነትን ያረጋገጠ እና  የመድብለ ፓርቲ ስርዓትን እውን ያደረገ ስርዓት መፈጠሩንም ጠቅላይ ሚኒስትር ሃይለማሪያም ደሳለኝ ተናግረዋል። መካከለኛ ገቢ ካለቸው አገራት መካከል ኢትዮጵያ የኢንቬስትመንት መዳረሻ ተመራጭነቷ እያደገ መምጣቱን የጠቆሙት  ጠቅላይ ሚኒስትሩ  በአገሪቱ እየተፋጠነ ያለው እድገት ቀጣይነት ለማረጋገጥ መንግስት ሕብረተሰቡን በማስተባበር የተጠናከረ ጥረት ያደርጋል ብለዋል። ባለፉት ሁለት አስርት ዓመታት የተገኘው የሰላም፣ የዲሞክራሲና የልማት ውጤት ባለቤት የሆነው የኢትዮጵያ ህዝብን በማስተባበር የተጀመረውን ልማት በስኬት ለማጠናቀቅና የአገልግሎት አሰጣጥን ለማሻሻል መንግስት ከፍተኛ ጥረት እንደሚያደርግም ጠቅላይ ሚኒስትሩ ገልጸዋል። የአገራችን አርሶ አደር ከግንቦት 20/1983 በፊት ከነበረበት የተመጽዋችነት የድህነት ደረጃ ተላቆ በአሁኑ ወቅት ከምግብ ፍጆታው አልፎ ገበያ ተኮር ምርት ማምረት መጀመሩን የጠቀሱት ጠቅላይ ሚኒስትሩ በአገሪቱ ያለው የምርት መጠን ወደ 250 ሚሊዮን ኩንታል በማሳደግ የአገራችንን   የምግብ ዋስትና አረጋግጠናል የነፍስ ወከፍ የምግብ ዋስትናን ለማረጋገጥ ደግሞ ጠንክረን እንሰራለን ብለዋል። አርሶና አደሩ የዝናብ ውሃን ብቻ እየጠበቀ ከሚያመርተው የተለምዶ አሰራር እየተላቀቀ መስኖን በበመጠቀም በዓመት ሁለትና ሶስት ጊዜ የሚያመርትበት ሁኔታ መፈጠሩ ለገጠሩ ህዳሴ መሰረት  ለመጣሉን አመላካች ነው ብለዋል። አርብቶ አደሩ የተረጋጋ ህይወት እንዲኖረው በመንደር የማሰባሰብና አስፈላጊውን ማህበራዊ አገልግሎት እንዲማላለት የማድረግ ተግበር እየተከናወነ መሆኑን ያስገነዘቡት ጠቅላይ ሚኒስትሩ አርብቶ አደሩ ከእንስሳት እርባታ  በተጨማሪ የሰብል ምርት በማምረት ተግባር እንዲሰማራ ነው ብለዋል። አገሪቱ በኦክስፎርድ መዝገበ ቃላት በድህነት ተምሳሌት ተመዝግባ እንደነበረች  ያስታወሱት አቶ ሃይለማሪያም ደሳለኝ በኢህአዴግ በሚመራው መንግስትና በመላ ሕዝባችን ጥረት ይህ ተፍቆ አገራችን የፈጣን ልማት ተምሳሌት መሆን መቻሏ ትልቅ እመርታ ነው  ብለዋል። አነስተኛና ጥቃቅን በዋጋና በጥራት ተወዳዳሪ እየሆኑ መምጣቱን  ጠቁመው ተቋማት ወደ መካከለኛ ደረጃ መድረሳቸውንና ለሚሊዮኖች የስራ እድል መክፈታቸውን ጠቅላይ ሚኒስትር ሃይለማሪያም  ተናግረዋል። ጠቅላይ ሚኒስትር ሃይለማሪያም አያይዘውም የግንቦት 20 ድሎችን ማጣጣም እንጀምር እንጂ ሀገሪቱ የያዘችውን የእድገትና ትራንስፎርሜሽን ግብን ለማሳካት አሁንም ብዙ የቤት ስራዎች ይጠብቋታል ብለዋል።በተለይም በገጠር የመንገድ ፣ በንጹህ የመጠጥ ውሃ ፣ ኤሌክትሪክ ፣ ስልክና ሌሎች የተለያዩ መሰረተ ልማቶችን ለማሟላት ሰፊ እንቅስቃሴ እንደሚደረግም  ተናግረዋል።ባለፉት አራት አገራዊ ምርጫዎች እየተጠናከረ መምጣቱንና በአገሪቱ ከ90 በላይ የፖለቲካ ድርጅቶች እየተንቀሳቀሱ እንደሚገኙም   አቶ ሃይለማሪያም ደሳለኝ ተናግረዋል። በ2007 የሚካሄደው አምስተኛው አገራዊ ምርጫ ሰላማዊ፣ ፍትሃዊና ዲሞክራሲያዊ ሆኖ እንዲጠናቀቅ ኢህአዴግና መንግስት አስፈላጊውን ጥረት እንደሚያደርጉም ጠቅላይ ሚኒስትሩ ገልጸዋል። የደርግ መደምሰስ የሚቆጫቸው፣ በብጥብጥና በሁከት ፍልስፍና የታወሩት፣   ከሻዕቢያ መንግስትና ከሌሎች ሽብርተኞች ጋር በመተባበር  የአገራችንን ሰላም፣ ልማትና ዲሞክራሲ ለማደናቀፍ እየተንቀሳቀሱ ባሉ  እንደ ግንቦት 7፣ ኦነግና ኦብነግ  የመሳሰሉ ቡድኖች የጸና እርምጃ ይወሰዳል ብለዋል። 23ኛው ዓመት የግነቦት 20 የድል በዓል  ባለፉት ቀናት “ሩቅ አስባ ሩቅ ለማደር እየተጋች ያለች አገር” በሚል መሪ ቃል በተለያዩ ፌዴራል መስሪያ ቤቶችና ተቋማት እንዲሁም በአዲስ አበባ ከተማ አስተዳደር በተለያዩ ህዝባዊ ውይይቶች እንዲሁም በ23 ዓመታት ውስጥ የተገኙ ፍሬዎችን በሚገልፁ የፎቶ አውደ ርዕይና ሙዚቃዊ ቲያትሮች ሲከበር ቆይቷል።